ΣΥΝΕΡΓΑΖΟΜΕΝΑ ΔΙΚΗΓΟΡΙΚΑ ΓΡΑΦΕΙΑ

ΓΕΩΡΓΙΟΥ A. ΑΝΤΩΝΑΚΟΠΟΥΛΟΥ & ΣΥΝΕΡΓΑΤΩΝ

gantonlaw@gmail.com

 ΚΟΛΛΥΡΗ - ΣΥΡΡΟΘΑΝΑΣΗ & ΣΥΝΕΡΓΑΤΩΝ

[www.koliris.gr](http://www.koliris.gr)

ΠΡΟΣ ΔΣ ΠΑΣΥΦΩΣ

Αθήνα, 10/9/2024

Αξιότιμες κυρίες και κύριοι,

Με σεβασμό στον δικαστικό και εν γένει αγώνα που ο Σύλλογός σας έχει ξεκινήσει εδώ και πολλά έτη, σας υποβάλλουμε την παρούσα πρόταση στρατηγικής συνεργασίας, γιατί η υπόθεση έχει φτάσει στο πλέον κομβικό σημείο. Σκοπίμως θα επιχειρήσουμε να αναφέρουμε τα δεδομένα, σε «απλά ελληνικά», χωρίς να χρησιμοποιήσουμε περίτεχνους νομικούς όρους, ώστε κάθε μέλος σας να ενημερωθεί κατά τρόπο εύληπτο, για να μπορεί να λάβει τις αποφάσεις που επιβάλλονται πρωτίστως για το δικό του ατομικό συμφέρον.

Μετά από αδικαιολόγητα μακρά αναμονή [και τούτο παρά τις επανειλημμένες πιέσεις προς τους δικαστές] επιτέλους δημοσιεύθηκε η με αριθμό 2423/2023 απόφαση του ΣτΕ επί πιλοτικής δίκης και εκκρεμεί δεύτερη απόφαση του ΣτΕ για το ίδιο ζήτημα, η οποία αναμένεται άμεσα. Πιθανολογούμε δε ότι θα έχει ομοίως αρνητικό και δη το ίδιο περιεχόμενο.

Το ΣτΕ δεν έκανε δεκτή την αγωγή, χρησιμοποιώντας μια πολύπλοκη και εν πολλοίς εξεζητημένη νομική κατασκευή. Με κίνδυνο υπεραπλούστευσης βασικά έκρινε ότι η εγγυημένη συμβασιοποιημένη τιμή ανά kwh αποτελεί παράνομη κρατική ενίσχυση [!], οπότε δεν μπορεί να αποτελέσει «βάση» για αποζημιωτική αγωγή. Η απόφαση αυτή πάσχει από πλευράς αιτιολογίας πολλαπλώς και ιδίως δεν εξετάζει με πληρότητα τους ισχυρισμούς που είχαμε προβάλλει μεταξύ άλλων και ως προς την συμβατότητά της προς την Ευρωπαϊκή Σύμβαση Δικαιωμάτων του Ανθρώπου. Αποτελεί όμως την τελική απόφαση της διοικητικής δικαιοσύνης. Συναφώς θεωρούμε ότι ενδείκνυνται πλέον στρατηγικά τα ακόλουθα βήματα.

1. Επιβάλλεται πλέον να προχωρήσει η υπόθεση των εκκρεμών *πολιτικών* δικαστηρίων στον Άρειο Πάγο. Συναφώς πρέπει να κατατεθεί -ως δίκη πιλότος - μια τουλάχιστον αίτηση αναίρεσης κατά απόφασης Εφετείου, ώστε και ο Άρειος Πάγος να λάβει νομικά θέση – κρίση για το ζήτημα. Αν κερδηθεί ο Άρειος Πάγος, τότε με θετικό δεδικασμένο, ανοίγει ο δρόμος για αποζημιώσεις επί εκκρεμών και μη αγωγών σε βάθος τουλάχιστον πενταετίας, αλλά και θα αλλάξει η τιμή για το μέλλον μέχρι τη λήξη της σύμβασης. Η απόφαση του ΣτΕ [όπου εκεί στρεφόμασταν βασικά κατά του Ελληνικού Δημοσίου για παράνομη νομοθέτηση της αλλαγής της ταρίφας] θα αξιοποιηθεί καταλλήλως, καθώς στα πολιτικά δικαστήρια αντίδικος είναι η ΔΕΗ, η οποία παραβίασε τη σύμβασή μας.
2. Επίσης επιβάλλεται να ασκηθεί προσφυγή στο Ευρωπαϊκό Δικαστήριο Δικαιωμάτων του Ανθρώπου κατά της απόφασης του ΣτΕ αλλά και της επόμενης που αναμένεται να εκδοθεί. Η προσφυγή αυτή έχει προθεσμία 4 μηνών από τότε που καθαρογράφεται και θεωρείται από το δικαστήριο η εκάστοτε προσβαλλόμενη απόφαση. Σαφώς και αξίζει τον κόπο να κινηθούμε παράλληλα προς αυτήν την κατεύθυνση, καθώς, εφόσον ευδοκιμήσει, θα αποτελέσει αυτοτελώς λόγο επαναφοράς της υπόθεσης στα ελληνικά δικαστήρια, που οφείλουν να εφαρμόσουν το διατακτικό της και έτσι θα ανοίξει το δρόμο για αποζημιώσεις.

Τις ως άνω δύο ενέργειες πρέπει να τις κάνετε αμφότερες, ώστε για δικονομικούς και ουσιαστικούς λόγους να μην «κλείσει» η υπόθεση.

Αντιλαμβανόμαστε πλήρως την κόπωση και το αίσθημα ματαιότητας που μπορεί να αισθάνεται κάθε ένας και καθεμιά από τα μέλη σας λόγω και του χρόνου που έχει διαδράμει αλλά και του μέχρι σήμερα αποτελέσματος.

Θεωρούμε όμως ότι αντικειμενικά η υπόθεση έχει φτάσει στο πλέον κομβικό σημείο, ώστε δεν πρέπει να λείψει κανείς, καθώς ειδικά ο ΠΑΣΥΦΩΣ έχει αποδείξει ότι διαχρονικά κινείται με εντιμότητα, αφετέρου αν δεν προχωρήσουμε χάνονται οριστικά δικαιώματα αποζημιώσεων χιλιάδων ευρώ για τον καθένα σας.

Ο αγώνας ήταν εξαρχής ένας αγώνας που, αφενός, επιδίωκε το πρακτικό αποτέλεσμα [αποζημιώσεις και τήρηση των αρχικών συμβάσεων], αφετέρου δε, ήταν αγώνας αξιοπρέπειας.

Προσωπικά δεν μπορούμε ως δικηγόροι και ως πολίτες αυτής της χώρας να αποδεχθούμε την ουσιαστική εξαπάτηση από το Ελληνικό Κράτος, στο οποίο άπαντες δείξατε εμπιστοσύνη υποβάλλοντας εσάς και τις οικογένειές σας σε έξοδα και ταλαιπωρία εγκαθιστώντας φβ στην στέγη σας.

Οφείλουμε, λοιπόν, να ολοκληρώσουμε τη διεκδίκηση και για πρακτικούς [αλλιώς ό,τι ποσό έχει ήδη δαπανήσει έκαστος θα πάει ουσιαστικά χαμένο] αλλά και για ηθικούς λόγους.

 Εξάλλου, εξαρχής γνωρίζαμε και το είχαμε επισημάνει πολλάκις, ότι η υπόθεση κάποια στιγμή θα έφτανε στα ευρωπαϊκά δικαστήρια, καθώς τα ελληνικά απέδειξαν, δυστυχώς για ακόμα μια φορά, ότι δεν αίρονται στο ύψος των περιστάσεων υπέρ του κατάφωρα αδικημένου πολίτη.

Τα γραφεία μας ενώνουν δυνάμεις, εμπειρία, μαχητικότητα και τεχνογνωσία και σας ενημερώνουμε ότι τις εφεξής δικαστικές ενέργειες θα τις αναλάβουμε, εφόσον μας δώσετε εντολή, σε αγαστή συνεργασία από κοινού, με πλήρη διαφάνεια και εντιμότητα.

Σε σχέση με τα ζητήματα του κόστους, εφόσον μας αναθέσετε την εντολή για το Ευρωπαϊκό Δικαστήριο το κόστος ανέρχεται στο τελικό ποσό των 55.000 € πλέον ΦΠΑ, και για τις δύο αποφάσεις του ΣτΕ [δηλαδή δύο «πακέτα» προσφυγών στο ΕΔΔΑ]. Τα χρήματα θα τα συλλέξει ο ΠΑΣΥΦΩΣ και αυτός θα είναι ο μόνος αρμόδιος χωρίς εμπλοκή μεμονωμένων ή μη μελών και χωρίς διαφοροποιήσεις. Το ποσό θα δοθεί σε δόσεις με την πρόοδο των εργασιών ως εξής: προκαταβολή 5.000 ευρώ, κατάθεσης προσφυγής 5.000 € [Οκτώβριος 2024], και από Δεκέμβριο μηνιαία καταβολή 10.000 € έως εξοφλήσεως.

Τα ως άνω ποσά λαμβάνουν υπόψιν ότι, αν συμμετέχουν ενεργά, έστω και ένα μέρος από τα εγγεγραμμένα μέλη σας, επιδεικνύοντας στοιχειώδη αλληλεγγύη αλλά και με γνώμονα το συμφέρον ενός εκάστου, το κόστος θα είναι πραγματικά συμβολικό για έκαστο, εν σχέσει προς το διακύβευμα.

Τονίζουμε ότι το ανωτέρω είναι το συνολικό ποσό που καλύπτει αμοιβές και έξοδα μέχρι τέλους, χωρίς έξτρα «κρυφές» μελλοντικές χρεώσεις, και το οποίο θα καταβληθεί σταδιακά, μετά από συνεννόηση με το ΔΣ του Συλλόγου σας.

Προς το σκοπό δε αυτό, θα υπογραφεί και σχετικό συμφωνητικό με το Σύλλογο χωρίς «μικρά γράμματα», αλλά με ξεκάθαρες ρήτρες και αντίστοιχες δεσμεύσεις.

Επειδή οι προθεσμίες «τρέχουν» είναι επείγον να μας απαντήσετε ως την Παρασκευή 13/9/2024 και αυτονόητα προσδοκούμε να συνεχίσουμε την συνεργασία μας.

Με εκτίμηση

*Για το Δικηγορικό Γραφείο*

*Κολλύρη – Συρροθανάση & Συνεργατών*

**ΗΛΙΑΣ Δ. ΚΟΛΛΥΡΗΣ**

**Δ Ι Κ Η Γ Ο Ρ Ο Σ** παρ’ Αρείω Πάγω και ΣτΕ

Διδάκτωρ Δημοσίου Δικαίου Παν/ου Χαϊδελβέργης

LL.M. Heidelberg Συνταγματικού Δικαίου

MΔΕ Νομικής Αθηνών Διοικητικού Δικαίου

ΑΝΑΓΝΩΣΤΟΠΟΥΛΟΥ 32 – ΑΘΗΝΑ

Τηλ.: 210.3608504, 210.3643637

Email: kolliris@hotmail.com

ΑΜ Δ.Σ.Α.: 25296

*Για το Δικηγορικό Γραφείο*

*Γ. Α. Αντωνακόπουλου & Συνεργατών*

**ΓΕΩΡΓΙΟΣ Α. ΑΝΤΩΝΑΚΟΠΟΥΛΟΣ**

**Δ Ι Κ Η Γ Ο Ρ Ο Σ** παρ’ Αρείω Πάγω και ΣτΕ

D.E.A. Δημοσίου Δικαίου

Paris I Pantheon - Sorbonne

ΑΚΑΔΗΜΙΑΣ 32 & ΛΥΚΑΒΗΤΤΟΥ – ΑΘΗΝΑ

Τηλ.: 210.3615430, 210.3615427

Email: gantonlaw@gmail.com

ΑΜ Δ.Σ.Α.: 19464